|  |
| --- |
| **ΦΥΛΛΟ ΕΡΓΑΣΙΑΣ:** **«Μπάμιες», Θεώνη Κοτίνη** |
| **ΤΑΞΗ:** **Γ΄ ΛΥΚΕΙΟΥ** |
| **ΜΑΘΗΜΑ:** **Νεοελληνική γλώσσα και λογοτεχνία** |
| **ΘΕΜΑΤΙΚΟΣ ΑΞΟΝΑΣ**: **Άμεσο Κοινωνικό Περιβάλλον** |

**ΚΕΙΜΕΝΟ**

Σήμερα στο μεσημεριανό έχουνε μπάμιες. Δεν του αρέσανε ποτέ. Σκαλίζει το πιάτο ξεφλουδίζοντας με το πιρούνι τη σάρκα, αποκαλύπτει τα σπόρια γυμνά. Μέσα σαρδόνια οδοντοστοιχία, σαν τη γκριμάτσα της συνάθροισης γύρω από το τραπέζι. Σκυθρωποί, μαλωμένοι ή έτοιμοι να μαλώσουν σε λίγο, μάνα πατέρας παιδιά.

Λαδερές με φρέσκια ντομάτα, κόκκινη όπως η αιματοχυσία γύρω απ’ το στρωμένο τραπέζι. Πράγματι, δεσμοί αίματος. Τόσο που σου ’ρχεται να πάρεις το μαχαίρι του ψωμιού και να διαρρήξεις όλα ετούτα τα δεσμά, να το βυθίσεις στην καρδιά αυτού του λάκκου που είναι γεμάτος γεύματα κυριακάτικα και αιτιάσεις και παράπονα και ξεχασμένες τώρα ήδη εκδρομές στη θάλασσα.

Η μάνα του τις φτιάχνει με κοτόπουλο. Ανάμεσα στα ξεδοντιάρικα ούλα του λαχανικού η μυρωδιά εκείνη. Σφαγμένου ζώου όπως της μάνας του τα μάτια, όταν για όλα μετανιώνει, σαν του πατέρα του τα μάτια, όταν στριμώχνεται να αρθρώσει κάποια αλήθεια. Όπως τα μάτια τα δικά του, όταν σηκώνει το κεφάλι από το πιάτο να απαντήσει γιατί δεν του αρέσει το φαΐ, τι διάβολος τον πιάνει κάθε μέρα και δεν μιλάει κι όλο θυμώνει και κλειδώνεται.

 Σκαλίζει αμίλητος τις μπάμιες. Μέσα όχι δόντια μα σπυριά, πολλά πολλά σπυριά, όπως εκείνα που στα δώδεκα του αυλάκωναν το πρόσωπο, κι όποτε γύριζε να δει κατά τον κόσμο, άνθιζαν σαν ντροπή που αδέξιος υπήρχε. Μπάμιες όπως η γλίτσα της στοργής που για να σου δοθεί, πρέπει να καταπιείς όλο το σάλιο της υποταγής, της ενοχής που είσαι εσύ και δεν τους μοιάζεις, που θες αλλού να πας, να είσαι γυμνός και να πεινάς δική σου πείνα. Μπάμιες, κουμπωμένος καρπός του θυμού που δεν ωριμάζει μα σαπίζει σε μαλακή γλοιώδη αυτολύπηση.

[https://bonsaistoriesflashfiction.wordpress.com/2018/02/11/theoni-kotini-mpamies/]

|  |
| --- |
| 1. Να σχολιάσετε τα γλωσσικά / υφολογικά χαρακτηριστικά του τίτλου του κειμένου, αλλά και τη συμβολή του στην επίτευξη των επικοινωνιακών στόχων του αφηγητή.
2. Ποιες πληροφορίες μας δίνει ο αφηγητής για τον ήρωα του διηγήματος;
3. Πώς διαγράφεται η σχέση του ήρωα με τους γονείς του; Ποια είναι η μικρή ιστορία τους; Να αναφέρετε τις νύξεις που υπάρχουν σε σχέση με το παρελθόν και το σημείο τριβής με αναφορά και σε συγκεκριμένα χωρία.
4. Στο κείμενο δεσπόζει ο εκφραστικός τρόπος της παρομοίωσης. Να εντοπίσετε τρία χαρακτηριστικά παραδείγματα και να εξηγήσετε τον ρόλο τους.
5. «Μπάμιες, κουμπωμένος καρπός του θυμού που δεν ωριμάζει μα σαπίζει σε μαλακή γλοιώδη αυτολύπηση»: ποιο είναι το περιεχόμενο της πρότασης; Ο αφηγητής αναφέρεται στον καρπό ή στη συναισθηματική κατάσταση του ήρωα;
 |